Hva skjer med pensjonsordningen min når jeg blir permittert?
Dersom du permitteres, fortsetter medlemskapet i tjenestepensjonsordningen i én måned. Det er imidlertid viktig å passe på at arbeidsgiver ikke melder deg ut av ordningen.

KLP skriver om dette på sin nettside:
Blir du permittert med en varighet på under én måned skal du ikke bli utmeldt av pensjonsordningen. 

Blir du derimot permittert i mer enn én måned kan det få følgende konsekvenser:
•    Du blir utmeldt av pensjonsordningen.
•    Du er risikodekket ved uførhet og død i inntil to år.
•    Du har som permittert rett til å betale for frivillig medlemskap i inntil to år. 
Betaler du for frivillig medlemskap beholder du rett til alderspensjon, uførepensjon eller etterlattepensjon. 
•    Du får mer informasjon om frivillig medlemskap i pensjonsbeviset som utstedes ved utmelding av pensjonsordningen.

Deltas råd til arbeidsgivere 
er å ikke melde ut ansatte som permitteres av pensjonsordningen, da dette kan få alvorlige konsekvenser for ansattes rettigheter. Der permitteringen nærmer seg én måned, bør du som er permittert henvende deg til din tillitsvalgte og arbeidsgiver for å forsikre deg om at du fortsatt vil stå som medlem, og at pensjonsleverandøren har fått melding om dette. I slike tilfeller vil permitteringen bli ansett som en permisjon uten lønn. En slik ordning kan fortsette så lenge du er permittert (dog begrenset til to år).